বিদ্যুত জ্বালানি খাতে ভর্তুকি কমবে না ॥ অর্থমন্ত্রী || The Daily Janakantha
বিদ্যুত জ্বালানি খাতে ভর্তুকি কমবে না ॥ অর্থমন্ত্রী প্রকাশিত : ১৯ এপ্রিল ২০১৫
Print অর্থনৈতিক রিপোর্টার ॥ অর্থমন্ত্রী আবুল মাল আবদুল মুহিত বলেছেন, বিদ্যুত ও জ্বালানি খাতে ভর্তুকি কমবে না। এ বিষয়ে বিশ্বব্যাংকের পরামর্শ নাকচ করে দিয়েছেন বলে জানা গেছে। সেই সঙ্গে আরও বেশিসংখ্যক মানুষকে বিদ্যুত সুবিধার আওতায় আনতে এ খাতে বিনিয়োগ বাড়ানোর পরিকল্পনা বিশ্ব ব্যাংকের কর্তাদের জানিয়ে দিয়েছেন মন্ত্রী। যুক্তরাষ্ট্রের রাজধানী ওয়াশিংটন ডিসিতে শুক্রবার বিশ্বব্যাংক ও আন্তর্জাতিক মুদ্রা তহবিল-আইএমএফের বসস্তকালীন (স্প্রিং) বৈঠক শুরু হয়েছে। শনিবার বিশ্বব্যাংকের সদর দফতরে সংস্থাটির দক্ষিণ এশিয়া বিষয়ক ভাইস প্রেসিডেন্ট এনেট ডিক্সনের সঙ্গে বৈঠক করেন অর্থমন্ত্রী আবুল মাল আবদুল মুহিত। তাদের বৈঠকে বিদ্যুত ও জ্বালানি খাতে ভর্তুকির বিষয়টি আলোচনায় আসে। বৈঠক শেষে অর্থমন্ত্রী সাংবাদিকদের বলেন, বিশ্বব্যাংক ভাইস প্রেসিডেন্ট আমাদের বিদ্যুত ও জ্বালানি খাতে ভর্তুকি তুলে নিতে বলেছেন। কিন্তু আমি তাকে বলেছি, আমাদের মতো গরিব দেশে সেটা সম্ভব নয়’। আরও বেশি সংখ্যক মানুষকে বিদ্যুত সুবিধা দিতে সরকার বরং বিনিয়োগ বাড়াবে। আর এজন্য আরও বেশি ভর্তুকির প্রয়োজন হলে সেটাও দেবে সরকার। দেশের মানুষকে বিদ্যুত সুবিধা থেকে বঞ্চিত করে এ খাতে ভর্তুকি কমানোর কোন পরিকল্পনা নেই আমাদের সরকারের। বাংলাদেশে কয়েকটি মূল্য স্তরে বিদ্যুত বিল নেয়ার কথা তুলে ধরে অর্থমন্ত্রী বলেন, আমি তাকে আরও বলেছি, আমাদের ওখানে বিদ্যুতের দামে কয়েক ধরনের ধাপ আছে। ধনীদের জন্য একটু বেশি দাম। মধ্যবিত্ত-নিম্ন মধ্যবিত্ত এবং গরিবদের জন্য বিদ্যুতের বিল কম আদায় করা হয়।